  Туспуктэм: Удмуртиысь тӧролэн но кивалтэтлэн пресс-службазы Наталия Сильвестрова Кияса ёросысь Уддяди гуртын 1-5 гудырикошконэ туала куиськонъя «Луло сусо» калыккуспо фестиваль ортчоз. Ужрадэ Удмуртиысь, Москваысь, Перм улосыль но Башкортостанысь кибашлиос вуозы. Со сярысь элькун тӧролэн но кивалтэтлэн пресс-службазы ивортӥз. Вить нунал ӵоже пыриськисьёс понна черсӥськонъя, куиськонъя, басма буянъя мастерскойёс ортчозы. Удмуртиысь но мукет улосвылъёсысь тужгес но усто куэм арберисоын адӟытон ужалоз. Калыктодосъя эскпедиция но емышъёслы сӥзем «Виль» шулдыръяськон радъяськоз. 2-тӥ гудырикошконэ фестивалез усьтон ужрад ортчоз. Мылкыд карисьёс мастер-классъёсы пыриськыны быгатозы. Куэм ковёръёсын, ӵушконъёсын, дӥсен но чеберманъёсын адӟытон луоз. Куноос «Инкуазь» коллекциез адӟозы, Кияса ёросысь коллективъёс мылкыд сётозы. Чеберлыко киужъёсъя ярмаркаын синпель басьтыны луоз. « 2023-тӥ арын оштолэзе Чеберлыко киужъёсъя йӧскалык центрын удмурт куиськонъя «Луло сусо» лаборатория ужаны кутскиз. Вань мылкыд карисьёс куиськыны дышетскизы нимысьтыз кылдытэмпрограммая, кудӥз куинь люкетлэсь радъямын. Туннэ нуналлы лабораториын куиськон ӧнерлы дышетсконлэсь нырысетӥ люкетсэ 30-лэсь трос адями ортчиз. Фестивальнын лаборатори пыриськисьёс но вань мылкыд карисьёс нош пумиськыны, быгатонлыкъёссэс юнматыны но опытэн воштӥськыны быгатозы » Наталья Прокопьева, Чеберлыко киужъёсъя йӧскалык центрлэн кивалтӥсез Фестиваль «Культура» йӧскалык ӵектос улсын радъяськоз. Тодэ вайытом, Эгра ёросын выльысь улӟытэм гуртъёслэн фестивальзы ортчоз. Тегъёс: киуж кибашлыос куиськон фестиваль Кияса Удмуртия  